E.V.A. Una actriu que pateix un bloqueig i no pot cantar; una anestesista experta en l’E.V.A. que ha acabat anestesiant els seus sentiments; una mare soltera a punt de deixar marxar del niu la seva filla (l’Eva!), i una agent de la propietat immobiliària que mai no s’ha atrevit a fer les seves pròpies eleccions a la vida presenten diferents situacions de dolor: tant físic com espiritual. 
Amb l’acrònim E.V.A. es coneix l’escala visual analògica del dolor, una línia dividida en deu punts que serveix per mesurar el grau de dolor que experimenta un subjecte determinat. I E.V.A. és, també, el títol d’una comèdia dramàtica amb la qual les T de Teatre han celebrat els 25 anys als escenaris. 

T de Teatre va ser creada el 1991 per cinc joves actrius tot just graduades a l’Institut del Teatre de Barcelona. El seu primer espectacle, Petits contes misògins (1991), va ser guardonat amb el Premi de la Crítica de Barcelona a la millor revelació teatral de la temporada. El 1994 van estrenar Homes!, de la qual van fer més de 850 funcions. Criatures es va estrenar a Buenos Aires l’abril del 1998 i, mesos més tard, a Barcelona i a Madrid. La seguiren la telecomèdia Jet lag, creada amb el cineasta Cesc Gay, que consta de 81 capítols, emesos al llarg de sis temporades, i els espectacles Això no és vida! (2003), 15 (2006) i Com pot ser que t’estimi tant (2007), coproduït amb el Teatre Nacional de Catalunya. Delicades (2010), coproduït amb el Festival Grec, i Aventura! (2012), amb text i direcció d’Alfredo Sanzol; Dones com jo (2014), de Pau Miró, i Premis i càstigs (2015), amb dramatúrgia i direcció de l’argentí Ciro Zorzoli, coproduït amb el Teatre Lliure i el Festival Grec, E.V.A. (2017), escrita per Marc Artigau, Cristina Genebat i Julio Manrique, i dirigida per aquest últim, i novament coproduït amb el Festival Grec, són els darrers espectacles que ha representat aquesta singular companyia T de Teatre al llarg de vint-i-cinc anys ha creat onze espectacles, ha representat més de 2.700 funcions i ha convocat l’assistència de més d’un milió d’espectadors.